Задържаха мъж, влачил с колата си две кучета в Пещера - 24chasa.bg
https://www.24chasa.bg/novini/article/6920407 www.24chasa.bg
19.06.2018 13:46; Любо Илков
Полицейски служители са задържали мъж в Пещера, за когото е било установено, че е влачил последователно две кучета с автомобила си, съобщи говорителят на областната полицейска дирекция Мирослав Стоянов.
В понеделник следобед в полицейското управление в родопския град бил получен сигнал от граждани, които видели кола да влачи завързано за теглича й куче. Оперативен екип започнал незабавно издирване. Минути след началото на операцията бил засечен и спрян лек автомобил "Фолксваген", за който 67-годишният водач Стоян М. от Самоков бил вързал куче, което теглил по улиците на града. В хода на разследването станало ясно, че кучетата всъщност са две и били отглеждани от близка на арестувания собственик на колата. Тя обаче пожелала да се отърве от тях, а самоковецът предложил услугите си да свърши тази работа.
Когато разбрал обаче, че животните не са ваксинирани и обезпаразитени мъжът решил да не ги транспортира в колата, а да ги върже за автомобила и да ги влачи до сметището на града, където да ги изхвърли. Той теглил нещастните животни едно по едно, когато бил видян от минувачи. След задържането на извършителя едното куче е било открито в района на сметището, но е било прегледано от ветеринар и е в добро състояние. Второто е прибрано от граждани, които са изявили желание да полагат грижи за него и да го отглеждат. Стоян М. ще бъде съден по бързата процедура за нехуманно отношение към животни.